Κανονισμός (ΕΚ) αριθ. 490/2004 της Επιτροπής

της 16ης Μαρτίου 2004

για την προσωρινή έγκριση νέας χρήσης μιας ήδη εγκεκριμένης πρόσθετης ύλης στις ζωοτροφές (Saccharomyces cerevisiae)

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των πρόσθετων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) 1756/2002(2), και ιδίως το άρθρο 3 και το άρθρο 9ε παράγραφος 1,

Εκτιμώντας τα ακόλουθα:

(1) Σύμφωνα με την οδηγία 70/524/ΕΟΚ, καμία πρόσθετη ύλη δεν μπορεί να τεθεί σε κυκλοφορία εάν δεν έχει χορηγηθεί σχετική κοινοτική έγκριση.

(2) Στην περίπτωση των πρόσθετων υλών που αναφέρονται στο μέρος II του παραρτήματος Γ της οδηγίας 70/524/ΕΟΚ, στο οποίο περιλαμβάνονται οι μικροοργανισμοί, προσωρινή έγκριση νέας χρήσης μιας ήδη εγκεκριμένης πρόσθετης ύλης μπορεί να χορηγηθεί εφόσον πληρούνται οι όροι της ανωτέρω οδηγίας και εφόσον είναι εύλογο να υποτεθεί, με βάση τα διαθέσιμα αποτελέσματα, ότι όταν αυτή χρησιμοποιείται στη διατροφή των ζώων έχει ένα από τα αποτελέσματα που περιγράφονται στο άρθρο 2 στοιχείο α) της οδηγίας. Η προσωρινή έγκριση μπορεί να δοθεί για περίοδο που δεν υπερβαίνει τα τέσσερα έτη στην περίπτωση των πρόσθετων υλών που αναφέρονται στο μέρος II του παραρτήματος Γ της εν λόγω οδηγίας.

(3) Η χρήση του μικροοργανισμικού παρασκευάσματος Saccharomyces cerevisiae (CBS 493.94) εγκρίθηκε προσωρινά για πρώτη φορά για μόσχους από τον κανονισμό 1436/1998 της Επιτροπής(3), για βοοειδή προς πάχυνση από τον κανονισμό (ΕΚ) 866/1999 της Επιτροπής(4) και για γαλακτοπαραγωγούς αγελάδες από τον κανονισμό (ΕΚ) 937/2001 της Επιτροπής(5). Αυτές οι εγκρίσεις τροποποιήθηκαν για τελευταία φορά από τον κανονισμό (ΕΚ) 2200/2001 της Επιτροπής(6).

(4) Νέα στοιχεία υπεβλήθησαν για την υποστήριξη αίτησης σχετικά με την επέκταση της έγκρισης αυτής της πρόσθετης ύλης για άλογα.

(5) Από την αξιολόγηση της αίτησης αυτής για έγκριση της νέας χρήσης της εν λόγω πρόσθετης ύλης, προκύπτει ότι πληρούνται οι όροι που ορίζει η οδηγία 70/524/ΕΟΚ για προσωρινή έγκριση.

(6) Η Ευρωπαϊκή Αρχή για την Ασφάλεια των Τροφίμων (Scientific Panel on Additives and Products or substances used in Animal Feed - Επιστημονική Ομάδα για τα πρόσθετα και τα προϊόντα ή τις ουσίες που χρησιμοποιούνται στις ζωοτροφές) εξέδωσε θετική γνώμη στις 13 Νοεμβρίου 2003 σχετικά με την ασφάλεια αυτής της πρόσθετης ύλης για τα άλογα υπό τους όρους χρήσης που καθορίζονται στο παράρτημα του παρόντος κανονισμού.

(7) Κατά συνέπεια, η χρήση αυτής της πρόσθετης ύλης για τα άλογα μπορεί να επιτραπεί προσωρινά για περίοδο τεσσάρων ετών.

(8) Από την αξιολόγηση της αίτησης συνάγεται ότι απαιτούνται ορισμένες διαδικασίες για την προστασία των εργαζομένων από την έκθεση στην πρόσθετη ύλη που αναφέρεται στο παράρτημα. Η προστασία αυτή εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(7), όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου(8).

(9) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ

Άρθρο 1

Το παρασκεύασμα που ανήκει στην ομάδα "μικροοργανισμοί" και το οποίο αναφέρεται στο παράρτημα εγκρίνεται προσωρινά για χρήση ως πρόσθετη ύλη σε ζωοτροφές υπό τους όρους που προβλέπονται στο παράρτημα.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Μαρτίου 2004.

Για την Επιτροπή

David Byrne

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 265 της 3.10.2002, σ. 1.

(3) ΕΕ L 191 της 7.7.1998, σ. 15.

(4) ΕΕ L 108 της 27.4.1999, σ. 21.

(5) ΕΕ L 130 της 12.5.2001, σ. 25.

(6) ΕΕ L 299 της 15.11.2001, σ. 1.

(7) ΕΕ L 183 της 29.6.1989, σ. 1.

(8) ΕΕ L 284 της 31.10.2003, σ. 1.

ΠΑΡΑΡΤΗΜΑ

">ΘΕΣΗ ΠΙΝΑΚΑ>"